དཔེ་ཆོས་ལ་ཚེག་བར་བཞི་ཅན་ཧ་ཅང་མང་སྟེ།ཉ་ཉུང་མཉམ་བསྲེས།ཁ་ཆག་སྣ་རལ།ཕྱར་བ་གྲུ་འདེགས།ཡོད་དགུ་རྩལ་སྤྲུགས་ལྟ་བུ་སོགས་བརྗོད་པ་ཧ་ཅང་བདེ་ཞིང་རོལ་དབྱངས་ཀྱི་སྙན་ཆ་ཐོན་པའི་སྡེབ་སྦྱོར་ལེགས་པར་གྲུབ།དཔེར་ན།སྤོ་སྒྱེལ་རྨོ་སློང་ཞེས་པའི་སྒྲ་ཀུན་ལྕི་བ་དང་གེགས་སེལ་བོགས་འདོན་ཞེས་པའི་སྒྲ་ཀུན་ཡང་བས་བརྗོད་བདེ་བ།སྟོད་ལངས་སྨད་འགྱེལ་ཞེས་པའི་སྒྲ་ལྕི་ཡང་བསྣོལ་ནས་སྦྱར་བ།སྐུད་པ་རྨེལ་རྨེལ་ཞེས་པ་བར་མ་ཆོད་པའི་ཟུང་ལྡན་སྦྱར་བས་ཉམས་གསལ་བར་ཐོན་པ།མགོན་མེད་སྐྱབས་བྲལ་ཅེས་པ་ཕྱེད་སྔ་ཕྱིའི་དོན་གཅིག་ཀྱང་ཚིག་བསྐོར་ནས་བཟློས་སྐྱོན་གསལ་ཞིང་བསྣན་ཆ་ཐོན་པ།སྦལ་བ་རྨ་ཅན་ཞེས་པ་དབྱངས་ཨ་ངེས་པས་མཆུ་ཁ་མཉམ་པའི་བདེ་བ་སྟེར་བ།འབོལ་ཉོ་དཀོན་འཚོང་ཞེས་པ་དབྱངས་ཨོ་ངེས་པས་དུ་བ་ལང་ལོང་དུ་དགུང་དུ་འཕྱུར་བའི་ཉམས་ཐོན་པ་སོགས་སྐད་ཆ་བཤད་པའམ་རྩོམ་ཡིག་འབྲི་བའི་སྐབས་སུ་དཔེ་ཆོས་དང་སྦྱར་ནས་མཚོན་དོན་གང་ཞིག་མཚོན་པར་བྱས་ན་རྗོད་བྱེད་སྐད་ཆ་རྣ་བར་སྙན་ཞིང་བརྗོད་དོན་གསལ་ལ་གོ་སླ་བ།ཉམས་དགའ་བ།དོན་བསྡུས་ལ་གནད་ཆེ་བའི་ཁྱད་ཆོས་དང་ལྡན་པ་ཞིག་ཡིན་ཕྱིར་གཏམ་དཔེ་ལྟར་འཇུག་པ་ཧ་ཅང་ཁྱབ་ཆེའོ།